KONČNO POROČILO O IZMENJAVI NA DUNAJU

Na Dunaju sem v šolskem letu 2014/2015 opravila dva študijska semestra. Z izmenjavo sem izjemno zadovoljna in že načrtujem vrnitev na Dunaj v prihodnosti. Spoznala sem ogromno čudovitih ljudi, s katerimi smo spletli tesna prijateljstva, ki se zagotovo ne bodo končala pri tem. Ena izmed najboljših prijateljic s Švedske je božič preživela pri meni v Sloveniji, septembra pa ji obisk vrnem. Študij tu je na visoki ravni, predavanja potekajo v angleščini, vsi profesorji obvladajo angleščino in prav tako sošolci, saj imajo 1/3 predavanj v angleščini od prvega semestra naprej. Da sem dobila zadostno število kreditnih točk, sem obiskovala predavanja 1., 3. in 5. semestra, s februarjem pa sem začela obiskovati predavanja 2., 4. in 6. semestra. Predvsem sem bila zadovoljna s sošolci, ki so vsi izjemno odprte narave in so takoj poskrbeli, da sva se s sošolko (samo dve Erasmus študentki sva obiskovali zgolj predavanja v angleščini) počutili domače in prijateljsko. Tako so naju vedno povabili na “home-parties“, ki jih ne manjka in so odlična priložnost za navezovanje stikov in spoznavanje kulture. Menim, da je kakovost študija tu boljša kot v Sloveniji, deloma tudi, ker je faks zaseben (erasmovcem seveda ni treba plačati šolnine! ☺) in je zelo usmerjen v internacionalno delovanje. Največja ovira, ki sem jo izkusila, pa je bilo iskanje prakse, ki sem jo nato našla z malo pomoči domačih profesorjev (tu gre posebna zahvala prof. Flakerju).

Težko je bilo, ker najprej nisem govorila tekoče nemščine, pokritizirati pa moram tukajšnjo koordinatorko za prakso, ki ni ravno zagreta pri pomoči. Fakulteta mi je tudi plačala tečaj nemščine, s katerim sem bila zadovoljna. Praksa se je izkazala za super izkušnjo, ki bi jo takoj ponovila, čeprav je bilo občasno težko. Na praksi sem se naučila ogromno nemščine, da sem sedaj, sicer s slovničnimi napakami, skorajda tekoča, poleg tega pa sem na praksi dobila ogromno odgovornosti, ki jih v Sloveniji po navadi nisem. Omogočili so mi, da sem bila izjemno samostojna, in čeprav sem zato včasih čutila velik pritisk, sem po drugi strani bila izjemno vesela, da mi tako zaupajo.

Profesorji tu so izjemno kompetentni, presenetil pa me je tudi odnos profesor-študentje, ki je zelo prijateljski. Študentje so zelo samozavestni pri dajanju feedbackov in jih ni strah kritike, ki jo profesorji sprejmejo s hvaležnostjo. Mislim, da je faks zelo usmerjen k samostojnosti in kritičnemu razmišljanju, in to mi je zelo všeč. Pogosto smo obravnavali zelo kontroverzne teme in imeli ogromno debat, ki pa so potekale na kulturnem nivoju.

Ogromno je bilo sprotnega dela, povsem drugače kot na naši fakulteti. Skozi leto smo imeli ogromno predstavitev. To je na začetku nekoliko strašljivo, a hitro ugotoviš, kako koristne in dobre so. Izpitov smo imeli manj kot na naši fakulteti, zato pa več seminarskih nalog in poročil, ki smo jih nato v razredu prestavljali in vodili debato, na katere si se moral dobro pripraviti, ker sošolcev ni bilo strah postavljati vprašanj. Posebej sem uživala v predmetu politična ekonomija, saj smo imeli priložnost delati z enim izmed najboljših profesorjev z ogromnim znanjem, ki nam je razširil obzorja o svetu in nas naučil kritičnega pogleda na trenutne situacije v svetu. Končna naloga za njegov predmet je bila izjemno težka, na nivoju naše diplomske naloge (vključno z navajanjem virov in postavitvijo...), a se je na koncu ves trud izplačal, ker mi je omogočila širok vpogled v polje, ki ga prej nisem poznala, in me je tudi pripravila na pisanje diplomske ☺.

Fakulteta je drugače ogromna in izjemno moderna, kakršen je tudi študij, ki je osredotočen na poznavanje trenutnega dogajanja in kritično razmišljanje o njem.

Življenski stroški so v primerjavi s Slovenijo višji, tako da si posedanja vsak dan na kavici nisem mogla privoščiti (ta stane v povprečju okoli 3–4 evre), nekoliko dražja je tudi hrana, sem pa zato odkrila super lokal s pivom za 2 evra! ☺ Nekoliko sem prihranila tudi pri stanovanju, saj sem bivala v študenskem domu. Sobo sem si delila s cimro in plačevala 250 evrov, praktično najcenejša opcija tu. S študentskim domom sem izjemno zadovoljna in ga lahko samo pohvalim. Šef je bil zelo prijazen in ustrežljiv, pa tudi ne preveč jezen, ko sem čisto vsak mesec zamujala s plačilom. Sama se študentskih zabav v domu nisem udeleževala preveč, ker sem že na začetku spoznala ogromno drugih ljudi, s katerimi smo hodili ven, vendar pa je v domu veliko aktivnosti, ki se jih lahko študent udeleži. Ocenila bi, da je v domu približno polovica domačih in polovica tujih študentov, ki prihajajo z vseh celin. Mislim, da sem bila sicer v domu edina Slovenka, zato pa je kar nekaj ex-jugo študentov, tako da sem se včasih počutila skoraj kot doma ;) Sama se večinoma sicer nisem družila toliko z erasmovci kot z domačini, ki so zelo odprti in prijazni, čeprav se govori, da niso.

Pozna se, da je Dunaj izjemno multikulturalno mesto (približno 1/3 prebivalcev je migrantov), tako da hitro spoznaš ogromno ljudi, saj so vsi zelo topli in pripravljeni na nova poznanstva. Brez strahu greš lahko na Dunaj brez predznanja nemščine, kot sem šla sama, saj vsi govorijo zelo dobro angleščino, poleg tega pa tudi hitro pobereš par osnovnih izrazov in na njih gradiš. Mesto je izjemno varno in zanimivo in tu ti zagotovo ni nikoli dolgčas. Žurke potekajo prav vsak dan, ogromno pa je tudi drugih dejavnosti, kot so športne in kulturne aktivnosti.

Dunaj definitivno toplo, toplo priporočam vsem, ki se odločajo za izmenjavo, saj je mesto naravnost čudovito in udobno za življenje, poleg tega pa tudi dobra naložba za prihodnost, saj je tu precej lahko najti službo (prek prevozov sem spoznala ogromno Slovencev, ki živijo in delajo na Dunaju, veliko jih ne govori nemško), predvsem v internacionalnih podjetjih in organizacijah, ki imajo tu sedeže.

Če koga zanimajo še kakšne podrobnosti, mi lahko piše na moj e-mail: mancajurca@gmail.com.